16.04.2019

Pressemelding

**Hyundai klargjør sine gravemaskiner for Engcons tiltrotatorer**

**I forbindelse med verdens største maskinmesse Bauma 2019 kunngjorde Hyundai Construction Equipment i Europa (HCEE) at de vil begynne å fabrikkmontere Engcons trinnløse proporsjonalstyresystem DC2 på sine gravemaskiner. Beslutningen innebærer at Hyundais gravemaskiner blir klargjort for å utstyres med engcons tiltrotatorer.   
– Vi er selvsagt glade for å bli prioritert leverandør, sier Krister Blomgren, adm. dir. i Engcon.**

Den første modellen av en Engcon-utstyrt gravemaskin ble vist frem under Bauma 2019. Engcons styresystem DC2 og MIG2-spaker vil bli integrert direkte i gravemaskinene for å gjøre det lettere å koble til Engcons tiltrotator.

– Vi er både glade og stolte over at Hyundai har valgt nettopp oss til å gjøre gravemaskinene klare for tiltrotator. Det er gøy å se hvordan flere og flere produsenter ser mulighetene med produktene våre og hvor mye de kan effektivisere gravemaskinene deres. I enkelte situasjoner kan en tiltrotator effektivisere gravearbeidet med opptil 50 prosent, sier Krister Blomgren, adm. dir. i Engcon.

Til å begynne med vil Hyundais gravemaskiner, med fabrikkmontert Engcon-utstyr, komme på det europeiske markedet, men målet er å tilby løsningen over hele verden.

– Det virker smart å begynne på det europeiske markedet. Europa er på mange måter allerede klar for selve teknologien, men det er også nærmere oss her i Sverige, slik at vi enklere kan bistå Hyundai i de innledende fasene av samarbeidet, sier Krister Blomgren.

Hyundai kommenterer beslutningen:

– Vi ser et enormt potensial i Engcons tiltrotatorer, da de forenkler og effektiviserer arbeidet. Derfor valgte vi å integrere denne løsningen i våre maskiner, sier Peter Sebold, produktspesialist i HCEE.

**Kontakt:**  
Sten Strömgren, engcon Group | +46 [0]70 529 96 32

*engcon er verdensledende produsent av tiltrotatorer (gravemaskinens håndledd) og tilhørende redskaper som øker gravemaskinens fleksibilitet, presisjon og sikkerhet. Med kunnskap, engasjement og høyt servicenivå skaper vi fremgang for våre kunder.*

*engcon er et større konsern bestående av morselskapet engcon Holding AB med hovedkontor i Strömsund i Sverige. I tillegg har 9 salgsselskaper ansvaret for salget i sine respektive markeder Sverige, Norge, Finland, Danmark, England, Tyskland, Frankrik, Nederland og Nord-Amerika (USA og Canada), og engcon International har ansvaret for de øvrige markedene. I 2017 hadde engcon-gruppen ca. 250 ansatte og en omsetning på ca. 1000 MSEK. engcon ble grunnlagt i 1990.* [*www.engcon.com*](http://www.engcon.com)